Ses agtereenvolgens vir Marquez in Amerika | Maroela Media
Ses agtereenvolgens vir Marquez in Amerika
Marc Marquez. Foto: AP Photo/Eric Gay.
Die derde wedren in die Moto GP-reeks is Sondag in Austin, Texas, gejaag. Die Grand Prix van die Amerikas, op die COTA-baan met sy 20 draaie, is vir die sede keer agtereenvolgens deur Marc Marquez op sy Repsol Honda gewen.
Maverick Vinales was tweede op sy Yamaha en Andrea Iannone derde op 'n Suzuki.
Andrea Dovizioso het die vyfde plek ingeneem op sy Ducati en hy is ook weer die algehele voorloper op die punteleer. Cal Crutchlow, wat die voorloper was, het 12 rondes voor die einde 'n ongeluk gehad en was uiteindelik 19de.
Die verdedigende kampioen, Marquez, het vir die sesde jaar agtereenvolgens die vinnigste kwalifiseringstyd vir die wegspringrooster behaal. Marquez is egter met drie posisies gepenaliseer omdat hy stadig op die wedrenlyn gery en ook 'n ander jaer op die baan gesteur het. Hy moes toe tevrede wees met die vierde wegspringposisie.
Wonder bo wonder het Dani Pedrosa, wat sy gewrig in die vorige wedren gebreek het tydens 'n val, negende vinnigste gekwalifiseer nadat hy verlede week 'n operasie in Barcelona ondergaan het.